FINNOMENA Market Alert: หุ้นฮ่องกงร่วงหนัก Hang Seng ดิ่งเกือบ 6% หลุดเส้นแนวโน้มขาขึ้นสำคัญในรอบ 24 ปี กังวลหุ้นจีนถูกแบน หากเข้าข้างรัสเซีย - FINNOMENA
ตลาดหุ้นฮ่องกงร่วงหนักเกือบ 6% หลังมีความเป็นไปได้ที่บริษัทจีนอาจถูกแบนหากรัฐบาลจีนเลือกข้างช่วยรัสเซียทำสงครามในยูเครน
15 มี.ค. 2565

ตลาดหุ้นฮ่องกงร่วงหนักเกือบ 6% หลังมีความเป็นไปได้ที่บริษัทจีนอาจถูกแบนหากรัฐบาลจีนเลือกข้างช่วยรัสเซียทำสงครามในยูเครน ขณะที่ความเสี่ยงว่าหุ้นจีนอาจถูกถอดจากตลาดหุ้นสหรัฐฯ ยังคงกดดันตลาด
ส่งผลให้วันนี้ (15 มี.ค. ณ เวลา 14:50 น.) ดัชนี Hang Seng ร่วงแรง 5.70% ต่อเนื่องจากเมื่อวานที่ทำจุดต่ำสุดในรอบ 6 ปี นับตั้งแต่ มี.ค. 2016 ลงแรงกว่าช่วงเริ่มต้นการแพร่ระบาดโควิด และหลุดเส้นแนวโน้มขาขึ้นสำคัญในรอบ 24 ปี
ขณะที่ ดัชนีหุ้นเทคโนโลยีจีน Hang Seng Tech ลดลงมา 7.46% โดยร่วงลงมาถึง 12% แล้วในสัปดาห์นี้
นักลงทุนกำลังประเมินความเป็นไปได้ที่หุ้นจีนจะถูกถอดออกจากตลาดหุ้นสหรัฐฯ ส่งผลให้หุ้นภาคอินเทอร์เน็ตจีนร่วงหนัก นำโดย Alibaba -10.75%, JD.com -9.5% และ NetEase -7.59%
ขณะที่หุ้นผลิตรถยนต์ไฟฟ้าร่วงหนักเช่นกัน โดยหุ้น Nio ที่จดทะเบียนในตลาดหุ้นฮ่องกงลดลง 10.74% หลังราคาหุ้นที่จดทะเบียนในสหรัฐฯ ร่วงไป 12.26% เมื่อวานนี้ (14 มี.ค.)
นอกจากความเสี่ยงข้างต้น Tencent ยังเผชิญรับแรงกดดันภายในประเทศ โดยมีรายงานว่า บริษัทอาจถูกปรับในข้อหาละเมิดกฎการต่อต้านการฟอกเงิน ส่งผลให้ราคาหุ้นร่วงลงมา 9.1%
หุ้นจีนแผ่นดินใหญ่ได้รับผลกระทบเช่นกัน แม้ตัวเลขเศรษฐกิจจีนที่เพิ่งประกาศออกมาจะดีกว่าคาดมากก็ตาม โดยดัชนี Shanghai composite ลดลงกว่า 4% ขณะที่ดัชนี Shenzhen component ลดลง 3.8%
FINNOMENA Investment Team ยังคงแนะนำถือครองหุ้นฮ่องกง และหุ้นเทคโนโลยีจีนที่เกี่ยวข้อง จากระดับ Valuation ที่ถูกทั้งเมื่อเทียบกับตนเอง และตลาดหุ้นทั่วโลก พร้อมด้วยความสามารถในการทำกำไรและยอดขายที่ยังมีโอกาสเติบโตได้ ซึ่งสะท้อนผ่านทางงบลงทุนรายบริษัทที่ยังเติบโต
อย่างไรก็ตาม สถานการณ์ความไม่แน่นอนที่เกิดขึ้นอาจสร้างแรงกดดันต่อดัชนีได้อย่างต่อเนื่อง จึงแนะนำชะลอการลงทุนเพิ่มชั่วคราว เพื่อประเมินสถานการณ์อย่างใกล้ชิดอีกครั้ง
อ้างอิง: https://www.cnbc.com/2022/03/15/asia-markets-china-economy-russia-ukraine-war-currencies-oil.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
FINNOMENA Market Alert
ตลาดหุ้นฮ่องกง
แชร์บทความ: